CELEX: 32020D1637
Language: el
Date: 2020-11-03 00:00:00
Title: Απόφαση (ΕΕ) 2020/1637 του Συμβουλίου της 3ης Νοεμβρίου 2020 για τη θέση που πρέπει να ληφθεί εξ ονόματος της Ευρωπαϊκής Ένωσης στο Παγκόσμιο φόρουμ της Οικονομικής Επιτροπής των Ηνωμένων Εθνών για την Ευρώπη για την Εναρμόνιση των Κανονισμών για τα Οχήματα όσον αφορά τις προτάσεις τροποποίησης των κανονισμών αριθ. 0, 13, 16, 17, 44, 55, 83, 93, 94, 95, 100, 115, 137, 144, 151, 152 και 153 του ΟΗΕ, όσον αφορά τις προτάσεις τροποποίησης των παγκόσμιων τεχνικών κανονισμών αριθ. 7, 15 και 18, όσον αφορά τις προτάσεις τροποποίησης του αμοιβαίου ψηφίσματος M.R.3, τις προτάσεις έκδοσης δύο νέων κανονισμών του ΟΗΕ για την οπισθοπορία και τα συστήματα παροχής πληροφοριών κατά την εκκίνηση του οχήματος και όσον αφορά την πρόταση νέου παγκόσμιου τεχνικού κανονισμού για τον προσδιορισμό της ισχύος των ηλεκτροκίνητων οχημάτων

5.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 369/3
               
            
         ΑΠΟΦΑΣΗ (ΕΕ) 2020/1637 ΤΟΥ ΣΥΜΒΟΥΛΙΟΥ
         της 3ης Νοεμβρίου 2020
         για τη θέση που πρέπει να ληφθεί εξ ονόματος της Ευρωπαϊκής Ένωσης στο Παγκόσμιο φόρουμ της Οικονομικής Επιτροπής των Ηνωμένων Εθνών για την Ευρώπη για την Εναρμόνιση των Κανονισμών για τα Οχήματα όσον αφορά τις προτάσεις τροποποίησης των κανονισμών αριθ. 0, 13, 16, 17, 44, 55, 83, 93, 94, 95, 100, 115, 137, 144, 151, 152 και 153 του ΟΗΕ, όσον αφορά τις προτάσεις τροποποίησης των παγκόσμιων τεχνικών κανονισμών αριθ. 7, 15 και 18, όσον αφορά τις προτάσεις τροποποίησης του αμοιβαίου ψηφίσματος M.R.3, τις προτάσεις έκδοσης δύο νέων κανονισμών του ΟΗΕ για την οπισθοπορία και τα συστήματα παροχής πληροφοριών κατά την εκκίνηση του οχήματος και όσον αφορά την πρόταση νέου παγκόσμιου τεχνικού κανονισμού για τον προσδιορισμό της ισχύος των ηλεκτροκίνητων οχημάτων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με την απόφαση 97/836/ΕΚ του Συμβουλίου (1), η Ένωση προσχώρησε στη συμφωνία της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»). Η αναθεωρημένη συμφωνία του 1958 άρχισε να ισχύει στις 24 Μαρτίου 1998.
                  
               
                     (2)
                  
                  
                     Με την απόφαση 2000/125/ΕΚ του Συμβουλίου (2), η Ένωση προσχώρησε στη συμφωνία που αφορά την κατάρτιση παγκόσμιων τεχνικών κανονισμών για τα τροχοφόρα οχήματα, τον εξοπλισμό και τα εξαρτήματα που μπορούν να τοποθετούνται ή/και να χρησιμοποιούνται σε τροχοφόρα οχήματα («παράλληλη συμφωνία»). Η παράλληλη συμφωνία άρχισε να ισχύει στις 15 Φεβρουαρίου 2000.
                  
               
                     (3)
                  
                  
                     Ο κανονισμός (ΕΕ) 2018/858 του Ευρωπαϊκού Κοινοβουλίου και του Συμβουλίου (3) θεσπίζει διοικητικές διατάξεις και τεχνικές απαιτήσεις για την έγκριση τύπου και τη διάθεση στην αγορά όλων των νέων οχημάτων, συστημάτων, κατασκευαστικών στοιχείων και χωριστών τεχνικών μονάδων. Ο εν λόγω κανονισμός ενσωματώνει τους κανονισμούς που εκδόθηκαν δυνάμει της αναθεωρημένης συμφωνίας του 1958 («κανονισμοί του ΟΗΕ») στο σύστημα έγκρισης τύπου της ΕΕ, είτε ως απαιτήσεις για την έγκριση τύπου είτε ως εναλλακτικές προς την ενωσιακή νομοθεσία απαιτήσεις.
                  
               
                     (4)
                  
                  
                     Σύμφωνα με το άρθρο 1 της αναθεωρημένης συμφωνίας του 1958 και το άρθρο 6 της παράλληλης συμφωνίας, το Παγκόσμιο φόρουμ της ΟΕΕ/HE για την Εναρμόνιση των Κανονισμών για τα Οχήματα (WP.29 της ΟΕΕ/ΗΕ) δύναται να εγκρίνει προτάσεις τροποποίησης κανονισμών του ΟΗΕ, παγκόσμιων τεχνικών κανονισμών του ΟΗΕ (ΠΤΚ του ΟΗΕ) και ψηφισμάτων του ΟΗΕ, καθώς και προτάσεις έκδοσης νέων κανονισμών, ΠΤΚ και ψηφισμάτων του ΟΗΕ σχετικά με την έγκριση οχημάτων. Επιπλέον, σύμφωνα με τις εν λόγω διατάξεις, η WP.29 της ΟΕΕ/ΗΕ δύναται να εγκρίνει προτάσεις χορήγησης αδειών για την εκπόνηση τροποποιήσεων σε ΠΤΚ του ΟΗΕ ή για την εκπόνηση νέων ΠΤΚ και δύναται να εγκρίνει προτάσεις για την επέκταση εντολών για ΠΤΚ του ΟΗΕ.
                  
               
                     (5)
                  
                  
                     Η WP.29 της ΟΕΕ/ΗΕ, κατά την 182η σύνοδό της, που θα διεξαχθεί στις 10 Νοεμβρίου 2020, μπορεί να εγκρίνει τις προτάσεις τροποποίησης των κανονισμών αριθ. 0, 13, 16, 17, 44, 55, 83, 93, 94, 95, 100, 115, 137, 144, 151, 152 και 153 του ΟΗΕ, την πρόταση νέου κανονισμού του ΟΗΕ για την έγκριση διατάξεων οπισθοπορίας και τα μηχανοκίνητα οχήματα όσον αφορά τον εντοπισμό, από τον οδηγό, ευάλωτων χρηστών του οδικού δικτύου πίσω από το όχημα, την πρόταση νέου κανονισμού του ΟΗΕ για την έγκριση μηχανοκίνητων οχημάτων όσον αφορά το σύστημα παροχής πληροφοριών, κατά την εκκίνηση του οχήματος, για τον εντοπισμό πεζών και ποδηλατών, τις προτάσεις τροποποίησης των ΠΤΚ του ΟΗΕ αριθ. 7, 15 και 18, την πρόταση νέου παγκόσμιου τεχνικού κανονισμού για τον προσδιορισμό της ισχύος των ηλεκτροκίνητων οχημάτων και την πρόταση τροποποίησης του αμοιβαίου ψηφίσματος M.R.3 σχετικά με την ποιότητα του αέρα στο εσωτερικό του οχήματος. Επιπλέον, η WP.29 της ΟΕΕ/ΗΕ θα κληθεί να εγκρίνει την πρόταση χορήγησης αδειών για την εκπόνηση τροποποίησης του ΠΤΚ του ΟΗΕ αριθ. 8 και για την εκπόνηση νέου ΠΤΚ του ΟΗΕ σχετικά με τη μακροβιότητα της μπαταρίας του οχήματος.
                  
               
                     (6)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στην WP.29 της ΟΕΕ/ΗΕ όσον αφορά την έγκριση των εν λόγω προτάσεων, καθώς οι κανονισμοί του ΟΗΕ θα είναι δεσμευτικοί για την Ένωση και, μαζί με τους ΠΤΚ του ΟΗΕ και το αμοιβαίο ψήφισμα, θα είναι σε θέση να επηρεάσουν καθοριστικά το περιεχόμενο της ενωσιακής νομοθεσίας στον τομέα της έγκρισης τύπου οχημάτων.
                  
               
                     (7)
                  
                  
                     Με βάση την εμπειρία και τις τεχνικές εξελίξεις, οι απαιτήσεις σχετικά με ορισμένα στοιχεία ή χαρακτηριστικά που καλύπτονται από τους κανονισμούς αριθ. 0, 13, 16, 17, 44, 55, 83, 93, 94, 95, 100, 115, 137, 144, 151, 152 και 153 του ΟΗΕ, καθώς και από το αμοιβαίο ψήφισμα M.R.3., είναι ανάγκη να τροποποιηθούν ή να συμπληρωθούν.
                  
               
                     (8)
                  
                  
                     Επιπλέον, ορισμένες διατάξεις των ΠΤΚ αριθ. 7, 15 και 18 του ΟΗΕ είναι ανάγκη να τροποποιηθούν.
                  
               
                     (9)
                  
                  
                     Για να καταστεί δυνατή η τεχνική πρόοδος και να βελτιωθεί η ασφάλεια των οχημάτων και οι δοκιμές των εκπομπών, είναι ανάγκη να εκδοθούν δύο νέοι κανονισμοί του ΟΗΕ σχετικά με την έγκριση διατάξεων οπισθοπορίας και τα μηχανοκίνητα οχήματα όσον αφορά τον εντοπισμό, από τον οδηγό, ευάλωτων χρηστών του οδικού δικτύου πίσω από το όχημα και την έγκριση μηχανοκίνητων οχημάτων όσον αφορά το σύστημα παροχής πληροφοριών, κατά την εκκίνηση του οχήματος, για τον εντοπισμό πεζών και ποδηλατών. Παράλληλα, είναι ανάγκη να εκδοθεί νέος παγκόσμιος τεχνικός κανονισμός σχετικά με τον προσδιορισμό της ισχύος των ηλεκτροκίνητων οχημάτων.
                  
               
                     (10)
                  
                  
                     Για να καταστεί δυνατή η περαιτέρω ανάπτυξη τεχνικών απαιτήσεων, είναι ανάγκη να εγκριθούν οι προτάσεις χορήγησης αδειών για την εκπόνηση τροποποίησης του ΠΤΚ αριθ. 8 του ΟΗΕ και για την εκπόνηση νέου ΠΤΚ του ΟΗΕ σχετικά με τη μακροβιότητα της μπαταρίας του οχήματος, με βάση τις σχετικές αιτήσεις είτε των συμβαλλόμενων μερών της ΟΕΕ/ΗΕ που αποτελούν χορηγούς της εργασίας για τους ΠΤΚ του ΟΗΕ, είτε των εξειδικευμένων επικουρικών φορέων της WP.29 της ΟΕΕ/ΗΕ.
                  
               
                     (11)
                  
                  
                     Για να διασφαλιστεί η συνεκτική ερμηνεία των κανονισμών αριθ. 155 και 156 του ΟΗΕ, θα πρέπει να εγκριθούν οι προτάσεις έκδοσης ερμηνευτικών εγγράφων σχετικά και με τους δύο εν λόγω κανονισμούς, καθώς και η πρόταση για την έκδοση κατευθυντήριας γραμμής σχετικά με τη χρήση της βάσης δεδομένων για την ανταλλαγή πληροφοριών σχετικά με την έγκριση τύπου, σύμφωνα με τον κανονισμό αριθ. 155 του ΟΗΕ.
                  
               
                     (12)
                  
                  
                     Στις 16 Ιουνίου 2020 το Συμβούλιο εξέδωσε την απόφαση (ΕΕ) 2020/848 (4) σχετικά με τη θέση που πρέπει να ληφθεί όσον αφορά τον ΠΤΚ αριθ. 7 του ΟΗΕ και τις προτάσεις χορήγησης αδειών για την εκπόνηση τροποποίησης του ΠΤΚ αριθ. 8 του ΟΗΕ και την εκπόνηση νέου ΠΤΚ του ΟΗΕ σχετικά με τη μακροβιότητα της μπαταρίας του οχήματος για την 181η σύνοδο της WP.29 της ΟΕΕ/ΗΕ, η οποία πραγματοποιήθηκε στις 24 Ιουνίου 2020. Ωστόσο, η WP.29 δεν μπόρεσε να προβεί σε ψηφοφορία στην εν λόγω σύνοδο και αποφάσισε να υποβάλει εκ νέου τις προτάσεις σε ψηφοφορία στη σύνοδο του Νοεμβρίου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης κατά την 182η σύνοδο του Παγκόσμιου φόρουμ της ΟΕΕ/ΗΕ για την Εναρμόνιση των Κανονισμών για τα Οχήματα, που θα διεξαχθεί στις 10 Νοεμβρίου 2020, όσον αφορά τις προτάσεις τροποποίησης των κανονισμών αριθ. 0, 13, 16, 17, 44, 55, 83, 93, 94, 95, 100, 115, 137, 144, 151, 152 και 153 του ΟΗΕ, όσον αφορά τις προτάσεις τροποποίησης των παγκόσμιων τεχνικών κανονισμών αριθ. 7, 15 και 18, όσον αφορά τις προτάσεις τροποποίησης του αμοιβαίου ψηφίσματος M.R.3, όσον αφορά τις προτάσεις έκδοσης δύο νέων κανονισμών του ΟΗΕ για την οπισθοπορία και τα συστήματα παροχής πληροφοριών κατά την εκκίνηση του οχήματος και όσον αφορά την πρόταση νέου παγκόσμιου τεχνικού κανονισμού για τον προσδιορισμό της ισχύος των ηλεκτροκίνητων οχημάτων είναι να υπερψηφιστούν (5).
         
         
            Άρθρο 2
            Η παρούσα απόφαση αρχίζει να ισχύει την ημερομηνία έκδοσής της.
         
         
            Βρυξέλλες, 3 Νοεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Απόφαση 97/836/ΕΚ του Συμβουλίου, της 27ης Νοεμβρίου 1997, ενόψει της προσχωρήσεως της Ευρωπαϊκής Κοινότητας στη συμφωνία της οικονομικής επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958») (ΕΕ L 346 της 17.12.1997, σ. 78).
         
            (2)  Απόφαση 2000/125/ΕΚ του Συμβουλίου, της 31ης Ιανουαρίου 2000, για τη σύναψη συμφωνίας που αφορά την κατάρτιση παγκόσμιων τεχνικών κανονισμών για τα τροχοφόρα οχήματα, τον εξοπλισμό και τα εξαρτήματα που μπορούν να τοποθετούνται ή/και να χρησιμοποιούνται σε τροχοφόρα οχήματα («παράλληλη συμφωνία») (ΕΕ L 35 της 10.2.2000, σ. 12).
         
            (3)  Κανονισμός (EE) 2018/858 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την έγκριση και την εποπτεία της αγοράς μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 και για την κατάργηση της οδηγίας 2007/46/ΕΚ (ΕΕ L 151 της 14.6.2018, σ. 1).
         
            (4)  Απόφαση (ΕΕ) 2020/848 του Συμβουλίου, της 16ης Ιουνίου 2020, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Παγκόσμιο φόρουμ για την Εναρμόνιση των Κανονισμών περί Οχημάτων της Οικονομικής Επιτροπής των Ηνωμένων Εθνών για την Ευρώπη σχετικά με τις προτάσεις τροποποιήσεων των κανονισμών του ΟΗΕ αριθ. 13, 14, 16, 22, 30, 41, 78, 79, 83, 94, 95, 101, 108, 109, 117, 129, 137, 138, 140 και 152, σχετικά με τις προτάσεις τροποποιήσεων των παγκόσμιων τεχνικών κανονισμών αριθ. 3, 6, 7, 16 και 19, σχετικά με την πρόταση τροποποιήσεων του ενοποιημένου ψηφίσματος R.E.3 και σχετικά με τις προτάσεις για πέντε νέους κανονισμούς του ΟΗΕ αναφορικά με την ασφάλεια, τις εκπομπές και τους αυτοματισμούς στον τομέα των μηχανοκινήτων οχημάτων (ΕΕ L 196 της 19.6.2020, σ. 5).
         
            (5)  Βλέπε έγγραφο ST 11850/20 στην ιστοσελίδα http://register.consilium.europa.eu.